钦定古今图书集成/明伦汇编/氏族典/第438卷 > 《廖用贤尚友录》 > 夏英
## 钦定古今图书集成/明伦汇编/氏族典/第438卷 > 《廖用贤尚友录》 > 夏英

按《万姓统谱》：“英字育才，江西德化人。成化十四年进
士，历部郎，出知延平府。英性警敏，而行谊质实，遇事
明断，无少疑滞。延俗日趋奢靡，独躬自俭约以导其
民，至于礼贤下士，若不及也。在郡有权贵镇闽，遍索
所部财物，不如意，因肆威虐。比至延，有所求取于英，
英历以郡小民贫为辞，辞严而义正，屹不为动。权贵畏之，戢其下使毋犯，不逾宿，解缆而去。甫逾年，以《内
难》去，民至今思之。